maximiliaen en philips byder gracien gods ertshertogen van
oistryck hertogen van bourgoingen van lothryck van brabant van lymborch van
luxomburg ende van ghelre greven van vlaenderen van artois van
bourgoingen palatynen van henegouwen van hollant van zeellant
van namen ende van zuytphen mercgreven des heylichs
rycs heren van vrieslant van salins ende van mechelen onsen
meyere van loeven ende allen anderen onsen officieren justicieren ende
dieneren dient aengaen mach ende hueren stedehouderen saluit
alsoe als van wegen des die huysvrouwen meester jans lobbe voirtijts
pensionaris onsen stat van loeven ons oitmoedelic zy te kennen
gegeven geweest hoe dat overmids zekeren excessen diemen
seeght gedaen ende gecommiteert te wesene byden voirs.
meester janne allen den die goeden des selfen meester jans
zy geweest genomen gesedt ende gestelt in onsen handen
ende desgelycs oic die die goeden der voirs. thoenerssen
gecomen van hueren wegen in alsulken vuegen dat zy
tegenwordelic niet en heeft noch versien en is tot hueren
ende hueren kinderen noetdorst oft sustentacien behoef ons
dair om oitmoedelyc biddende gemerct dat zy vanden voirs.
excessen nyet te spreken en weet noch culpable $$ is ende dat
nae die privilegien vanden lande egheen man zyns wyfs
goeden verbueren en mach alsoe zy seeght dat ons gelieven
wille haer te consenteren ende accorderen hantlichtinge vanden
voirs. hueren goeden ende van huerren wegen gecomen ende huer dair
aff doen expederen onse oepenen brieve in behoirlyker formen
doen te wetene dat wy desen aengesien geneycht wesenen
ter beden der voirs. thoenerssen hebben onse voirs. hant
ende alle andere beledt gedaen ende gestelt ende voirs. huere goiden
van hueren wegen gecomen als voirscreven is ingevalle als
boven tot hoere ende huere kinderen behouf gelicht ende affgedaen
ende van zunderlingen gracien oft noet zy lichten ende affdoen
mits desen onsen brieve willende ende consenterende
dat zy voirtaen dair aff gebruyke achtervolgende den inhoudenen
vanden voirs. privilegien ende gelyck zy doen souden moigen
by alsoe die voirs. goeden in onsen handen nyet gestelt
en waeren geweest ontbieden u dair om ende bevelen
dat ghy ende eck van u soe verre het hem aengaet der voirs.
thoenerssen ende hueren kinderen desen onsen tegewoirdiger
gracien ende hantlichtinghen doet ende laet peysselyc ende vredelic
useren ende gebruyken sonder hair dair inne te doen
oft te laeten doen oft geschien ennighen commer hinder
oft letsel in ennigher manieren want het ons alsoe
gelieft ende gedaen willen hebben gegeven in onsen stat
van bruessel opten negen ende twintichsten dach van
januario int jaer ons heren duysent vierhondert vier
ende tachtentich nae costume van stru$en in onsen hove
aldus geteykent by mynen here den ertshertoghe
ter relatien vanden raede $ meerbeke
dese voirs. $ open is gecollocionnert $$$ originnalen
bezsss brieve inde b$$den $$$$ by my
$$ ieltisse